કહેવાય છે કે ચંદ્ર પર પહોંચવાનું નિશાન હોય અને પહોંચો નહીં તો પણ સિતારા તો હાથમાં આવે જ છે. બીજી રીતે આપણે ત્યાં કહેવત છે તેમ, નિશાન ચૂક માફ પણ નહીં માફ નીચું નિશાન… આ ભૂમિકા જેને જાણીને સાર્થક લાગે તેવો યુવાન છે પ્રથમેશ હિરવે… આ મુંબઇ ચ્યા મુલગાની વાત યુવાનો માટે પ્રેરક બને તેવી છે. પ્રથમેશની સફર ચાંદસિતારાથી નહીં પણ નક્કર જમીની વાસ્તવિકતાની રહી છે. 25 વર્ષથી તે સામાન્ય વર્ગના પરિવારમાં કુટુંબ સાથે મુંબઇમાં રહે છે. મુંબઇમાં પોવઇમાં ફિલ્ટરપાડા સ્લમ્સમાં 10 બાય 10ની રુમમાં તેનો પરિવાર રહે છે. નાનકડાં ઘરની પોચી દીવાલ જોકે પ્રથમેશને સ્વપ્નોથી વંચિત નથી રાખી શકી. એન્જીનિયરિંગની ડિગ્રી ધરાવનારો પ્રથમેશ તેના પરિવારમાંથી, વિસ્તારમાંથી જ નહીં, સમગ્ર મુંબઇમાંથી પહેલો મુંબઇકર બની ગયો છે જેણે ઇસરોના એન્જીનિયર હોવાની સિદ્ધિ પ્રાપ્ત કરી છે.